เทรดวอร์ กับดักหุ้นนิคมฯ
ศึกการค้าระหว่างโจ๋มะกันกับขาใหญ่แดนมังกรที่ส่อเค้ายืดเยื้อ หลายคนพุ่งเป้าไปที่ 2 หุ้นนิคมอุตสาหกรรม บริษัท อมตะ คอร์ปอเรชัน จำกัด (มหาชน) หรือ AMATA และบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA จะได้รับประโยชน์ไปเต็ม ๆ..!?
27 พ.ค. 2562

สำนักข่าวรัชดา
ศึกการค้าระหว่างโจ๋มะกันกับขาใหญ่แดนมังกรที่ส่อเค้ายืดเยื้อ หลายคนพุ่งเป้าไปที่ 2 หุ้นนิคมอุตสาหกรรม บริษัท อมตะ คอร์ปอเรชัน จำกัด (มหาชน) หรือ AMATA และบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA จะได้รับประโยชน์ไปเต็ม ๆ..!?
จากการที่จีนจะย้ายฐานการผลิตมายังไทย และใช้ไทยเป็นที่พักสินค้า เพื่อหลบเลี่ยงการถูกเรียกเก็บอัตราภาษี 25% จากสหรัฐฯ
ในเชิงเซนติเมนต์ AMATA และ WHA มีโอกาสขายที่ดินได้มากขึ้น !!
นี่ก็แว่ว ๆ มาว่า AMATA อยู่ระหว่างเจรจาขายที่ดินให้กับลูกค้าจำนวน 600-700 ไร่ ในจำนวนนี้มีลูกค้าจีนหลายราย แต่ยังไม่มีข้อสรุปนะ
ส่วน WHA เพิ่งเปิดนิคมอุตสาหกรรมแห่งใหม่ WHA ESIE 3 พื้นที่ 2,000 ไร่ ที่จังหวัดชลบุรี ก็มีลูกค้าจีนรายใหญ่ เป็นผู้ประกอบการเกี่ยวกับออโต้ ซื้อที่ดินแล้ว 285 ไร่
และคาดว่าจะมีลูกค้าจีนเข้ามาจองซื้อที่ดินอีกหลายราย
ก็เอาใจช่วยให้ AMATA และ WHA ทำผลงานได้เข้าเป้าซะที หลังจากเงิบมาแล้วหลายครั้ง
ล่าสุดผลงานไตรมาส 1/62 ก็น่าผิดหวัง โดย AMATA มีกำไรสุทธิ 276.7 ล้านบาท ลดลง 136.7 ล้านบาท หรือ 33.06% จากช่วงเดียวกันของปีก่อนที่มีกำไรสุทธิ 413.4 ล้านบาท
ส่วน WHA ก็ย่ำแย่ไม่ต่างกัน มีกำไรสุทธิแค่ 406.6 ล้านบาท ลดลง 373.3 ล้านบาท หรือ 47.9% จากช่วงเวลาเดียวกันของปีก่อนที่มีกำไรสุทธิ 779.9 ล้านบาท
ก่อนหน้านี้ AMATA และ WHA มักได้คาถาอีอีซี (เขตเศรษฐกิจพิเศษภาคตะวันออก) ช่วยเสกเป่าให้ราคาหุ้นวิ่งนำปัจจัยพื้นฐาน
แต่…ผลงานที่ออกมาจะเห็นว่า คาถาอีอีซีไม่ได้สร้างอภินิหารให้กับ AMATA และ WHA เลย
ช่างน่าผิดหวังเสียจริง !!
ก็หวังว่าปัจจัยสงครามการค้า จะเป็นความหวังใหม่ของ AMATA และ WHA นะ
นี่คือผลดีที่หุ้นนิคมฯ จะได้ประโยชน์
แต่อย่าลืมว่า…เหรียญย่อมมีสองด้านเสมอ เมื่อมีบวก ก็ต้องมีลบ…
หากจีนย้ายฐานเข้ามาไทยจริง สหรัฐฯ อาจปรับขึ้นภาษีนำเข้าสินค้าจากไทย เพื่อสกัดสินค้าจีนที่ผลิตในไทยได้เช่นกัน (โดนัลด์ ทรัมป์หรือคนอเมริกันไม่ได้โง่นะ)
นั่นเท่ากับว่าสินค้าไทยที่จะส่งออกไปสหรัฐฯ ก็ต้องเสียภาษีสูงขึ้น !!
นี่เป็นความเสี่ยงในระยะยาว…
ถ้าเป็นอย่างนั้นจริง ก็คงเดือดร้อนไปกันหมด
เศรษฐกิจไทยที่ว่าแย่แล้ว…ก็คงแย่ลงได้อีก
เดี๋ยวจะได้ไม่คุ้มเสียนะ !!
…อิ อิ อิ…